
Шрек стана лице на екокампания Разградско училище си строи шадраван, задвижван от слънцето   




 вторник, 21 декември 2010 , Разград

Триметров Шрек, изработен от пластмасови бутилки, зебло и консервени кутии, стана лице на образователна екокампания, която започна в разградското училище "Васил Левски". Децата са избрали анимационния злодей за рекламно лице на благородната си цел, защото чудовището всъщност имало топло сърце и искало да прави добрини, обясни председателката на школския екоклуб седмокласничката Ния Василева.

В следващите 6 месеца учениците ще изучават  в клубни форми какви опасности крие замърсяването на планетата и какви възможности за опазването й крият възобновяемите енергийни източници. Децата сами ще изработят проект за използването на слънчевата енергия в тяхното училище.

По техните изчисления в школския двор ще бъде построен шадраван, задвижван от слънчеви батерии, а друга фотоволтаична инсталация ще осигури нощното осветление на вековната часовникова кула, която е символ на най-старото разградско училище, каза директорката на школото Диана Първанова.

Училище "Васил Левски" е част от международната училищна мрежа SPARE, която се грижи за екообразованието на деца от 17 страни в Европа и Азия. 4500 ученици от целия свят участват в програмата, финансирана от норвежкото правителство, обяви координаторът на SPEAR за България Тодор Тодоров.

